6
Iesu vengan meatin keil taosen elim (5000)
1 Navong Iesu selus min hetetamen keil onen Siu keil evus, va en vot tai ral min meatin keil onen, ka amu koteh Mari Oai ten out Kaleli (mari oai enek avise en Mari Oai ten out Taebirias emun).✡ 2 Ka navong Iesu va, tali meatin keil houlu amusili en out ut veni ales merikel keil koa mumoni ka mukave sak revi koakeil amesai.✡ 3 Navong Iesu rokol usi oai, vina nesa en hou tai ka rondan ral min meatin keil onen.✡ 4 Koanek kur out vesesal en avong ten Anien ten Mul Laui.✡
5 Navong arondan mukok, Iesu lele va, ka lesi keke tali meatin keil houlu umai veni. Sakini, vis Pilip vit, “?Rehehul anien koa hevinvin hehengan tali meatin keil ekek en out kave?” 6 Iesu kilea tuai en asa koa houmoni, ka viteni mukonek keke vasak vis demkatien onen Pilip.
7 Ka Pilip vit kesi vit, “!Ei! Avaseini munak rovakur ui umen vavinvin ven avati ahetai (6) * ka rovahul veret vatal mani enek, anien koanek sakras vavinvin keke meatin vasi keil enek avakur hati veret tai koa vahi havivis vahi ae.”
8 Andru, koa vi meatin tamun onen Iesu ka tunali Saemon Pita, kei viteni vit,✡ 9 “Ekek, ehon tai koa kur veret elim koa amumoni en bale, ka mesau elu enges. Ka anien enek rovinvintei varei ven tali meatin keil ekek.”✡
10 Evus, Iesu viteni vit, “Alhiteni min tali meatin keil ekek avatondan.” Out enek, oumunai houlu mul ien, ka tali meatin keil ekek arondan eni. Amo keil vesesal vatokol taosen elim (5000). 11 Navong arondan evus, Iesu kur veret, san masmasien min Ahi veni, ka sani min meatin keil onen ariti vasi min tali meatin keil. Ka mumoni vatte tas en mesau. Meatin keil vasi akanian rokol avong koa alonge avit vinvin.
12 Navong meatin keil vasi akanian vinvin, Iesu viteni min meatin keil onen vit, “Alva allah soke anien keil koa mules keke reherpuruntei.” 13 Sakini, uva aso ruain soke anien keil ten veret bale elim (5) enges koa meatin keil akan rani. Ka amutimanin navong alesi keke asien veiat teindan elu (12) vil mules.
14 Navong tali meatin keil ekek alei kilea en merikel koa Iesu mumoni, aviteni avit, “Anatin eli, koanik vi Provet koa Ahi vat kati vit hesani hemai en out netan.”✡
15 Iesu kilea keke tali meatin keil imai ka ikeih kati keke vamai vahi asuv houlu one. Sakini, lokovein keil amules, ka vina va en vatihou tai nesa keke vato sasen.✡
Iesu mual en oai✡
16 Navong vongien emai, meatin keil onen Iesu avita aiou. 17 Alesi keke out vong ka Iesu romaitei veah ven keil. Sakini, uva en vot one ka amu koteh oai keke avaha ris en taon ten out Kapaniam. 18 Navong uva, avotini keih keke avahalis veni avisu min eang takeih tai ka oai langlango houlu. 19 Navong avalis en vot rokol kilomita elim (5 km), amutimanin ales Iesu mai ven keil ka mul mual en oai suval mul mual en atan. Navong alesi ametau houlu. 20 Ka Iesu viteni min keil vit, “!Minametautei! !Inau navi kei!”†✡ 21 Navong alesi keke kei anatin, asi keil avakuri en vot. Ka navong Iesu vut va en vot, amutimanin keke rokol out ut en out koa e vati avaha ien.
22 Out mulan, tali meatin keil koa aro veah en usi oai amundemi keke iles Iesu, veni alei kilea keke meatin keil onen enges uvut uva en vot koa heite tas, ka alokovein Iesu mules. 23 En avong enek, meatin sav keil aka en taon ten out Taebirias umai en vot keil one. Umai ut vesesal en out koa Iesu san masmasien min Ahi ven veret ka sani vahengan tali meatin keil eni.✡ 24 Navong meatin keil enek alesi keke Iesu ka meatin keil onen armultei mun ekonek, uvut en vot keil one ka uva en taon ten out Kapaniam keke avalekati.
Iesu vi veret ten moulien
25 Meatin keil avotin Iesu en usite ten Mari Oai ten out Kaleli. Ka navong avotini, avisi avit, “?Tiser, keik komai ekok nengeis varei?”
26 Iesu vit risi vit, “Naviteni anatin min kami keke mirlekattei inau veni milei kilea aneite ten merikel keil koa namul namumoni. Vuo. Mimul milekat inau veni nasakin vangomi laia en veret.✡ 27 Kami minasantei kami ven anien enges koa hervitei tuetin hemai hetisa. Hetahos imok mihesan kami ven anien koa sakras vatisa koa hesan moulien min koakeil vasi akuri. Inau, Natin Meatin, nakilea masani min kami, veni Ahi, Tata onak, rie lat inau ka si kei venau.”✡
28 Sakini meatin keil avisi avit, “?Mehoumon sa koa mehousil asa koa Ahi en vat komai mevoumoni?”
29 Ka Iesu vit kesi vit, “Asa koa Ahi en vat kami mivoumoni mukok: miheling demkatien onami en meatin koa kei sila.”
30 Sakini, avis Iesu avit, “?Kumon merikel sa mevalesi keke meheling demkatien onomai enuk? ?Anatin, kumon sa varei? 31 Navong avu keil onomai amual en out volvol, akan manna koa Mosis sani min keil, veni Tus Votut vit, ‘Kei san veret ran out nesa vi ae.’ ” Sam keil 78:24✡
32 Ka Iesu viteni min keil vit, “Naviteni anatin min kami, kei koa san veret ran out nesa vi ae rovitei Mosis. Vi Tata onak koa sani min keil. Ka kei mul sani min kami veret koa vi anatin koa ka en out nesa. 33 Ven veret koa Ahi mul sani vi kei koa mita netan ran out nesa ka mul san moulien min meatin keil ten out netan.”✡
34 Navong alonge mukok, avisi avit, “Asuv, kisan veret enek min komai li lisenges.”✡
35 Sakini, Iesu viteni min keil vit, “Inau navi veret koa san moulien. Koakeil vasi umai venau, amai herkattei mun keil. Ka koakeil akur anatin enau, maroro herkattei mun keil.✡ 36 Ka avaseini miles inau ka merikel keil koa namumoni, mirkurtei anatin veah enau.✡ 37 Koakeil vasi Tata onak rie lat keil avahi meatin keil onak, keil imai usil kat inau. Ka nikur revi koakeil vasi usil kat inau, nirseseintei keil en avong etai.✡
38 “Nikur revi keil veni namita ran out nesa keke moumon asa koa kei koa sila inau en vati moumoni. Narmumonteis asa koa inau sasok ek vati.✡ 39 Ka kei en vati keke malekat revi tounah vasi koa lingi en hek keke tounah tovuol vavuol. Ka en keite ten tounah vasi, meatin vasi keil onak imea ran matien.✡ 40 Ven Tata onak en vati keke koakeil vasi ales Natnali ka akur anatin eni ikur moulien ten lisenges. Ka, en keite ten tounah vasi, nisakin keil imoul eris ran matien.”
41 Navong Siu keil alonge keke Iesu vit vi veret koa ka en out nesa, aselus kutut kati avit,✡ 42 “Komai mekilea en meatin ekek. Ka mekilea en tata ka mama onen emun. Kei vi Iesu, natin Siosep enges. ?Sakini, hemukave suk kilea vahiteni keke mita ran out nesa?”✡
43 Iesu vit kesi vit, “Kami minasel kututtei mun usil selusien keil onak. 44 Koakeil enges Tata onak mul sila keil keke avamai venau akilea imai ihi meatin keil onak. Ka inau nisakin keil imoul eris ran matien en keite ten tounah vasi.✡ 45 Provet keil telamu amutisi avit, ‘Ahi varei hehisein meatin vasi keil.’ Aesea 54:13✡ Ka koakeil along ren Ahi ka akur hihiseien eni amul umai venau. 46 Narvitentei keke meatin tai les Tata en meten kati. Inau enges nales Tata onak veni naka veni.✡ 47 Anatin eli naviteni min kami keke koakeil vasi aling demkatien one enau ikur moulien ten lisenges.✡ 48 Inau navi veret koa san moulien.✡ 49 Avu onami keil akan manna en out volvol. Ka avaseini, keil umatmat.✡ 50 Ka inau navi veret koa mita netan ran out nesa. Ka koakeil akan veret enek asakras avamat.✡ 51 Anatin, inau navi veret koa san moulien koa mita netan ran out nesa. Meatin koa kan veret enek, kei hemoul lisenges. Veret koa nasani min kami vi avek. Ka namul nasani min meatin keil ten out netan keke akilea avakur moulien.”
52 Navong Siu keil along selusien onen Iesu amutimanin ka asel min keil eris avit, “?Ei, mukave? ?Meatin ekek hesan aven min komai meheani hemukave?”
53 Ka Iesu viteni min keil vit, “Anatin eli naviteni min kami, munak miherkantei aven Natin Meatin, ka mihermuntei ran, misakras mivakur moulien ten lisenges. 54 Koakeil akan avek ka amun rak, nisakin keil enges imoul eris ran matien en keite ten tounah vasi.✡ 55 Veni avek vi anien koa vi anatin, ka rak vi tounah tamunien koa vi anatin. 56 Koakeil akan avek ka amun rak‡ akapil vituai ral minau, ka inau nakapil vituai ral min keil.✡
57 “Tata onak sila inau numai ka kei vi vatte ten moulien. Inau nakur moulien rani. Sakini, en vati sise enek, koakeil akan inau ikur moulien ranau. 58 Sakini, avek vi veret koa mita ran out nesa. Ka rosuvaltei veret koa avu onami keil akani, ka katau suk umatmat. Veni meatin koa kan veret ekek hekur moulien ten lisenges.” 59 Iesu viten selusien keil ekek navong mul vihisei en eim tahihiseien onen Siu keil en taon ten out Kapaniam.
Meatin keil houlu armusiltei mun Iesu veni amundemi avit hihiseien keil onen keih
60 Navong koakeil amusil Iesu along selusien keil onen, aviteni min keil eris avit, “Ei, hihiseien keil ekek keih varei keke rovakuri. ?Isei varei kilea vakur anatin eni?”
61 Ka Iesu kilea keke meatin keil onen amul aselus kutut kat hihiseien keil onen enek. Sakini, les keil ka vit, “?Mukave? ?Hihiseien keil ekek mul sakin kami mimutimanin ka mimusavoi en demkatien onami? 62 Ka mihetimanin ka mihesavoi anatin munak miheles inau, Natin Meatin, nihina ris en out nesa, out koa naka ien mulamu.✡ 63 Ninin onen Ahi varei mul san moulien min meatin keil. Ka meatin sakras vahotin moulien vaka en keihoen onen sasen. Selusien keil koa nasani min kami aka ven Ninin ka amul asan moulien.✡ 64 Ka tei en kami arlingtei demkatien one enau.” Iesu viteni mukok veni, en avong koa mum rohtoh en umen onen, kilea tuai isei en keil herlingtei demkatien onen eni, ka isei varei hemaeni heha en hen vativieh keil onen.✡ 65 Evus, Iesu vit risi vit, “Veni nakilea keke meatin houlu irlingtei demkatien enau, naviteni min kami tuai keke meatin tovuol kilea vamai venau munak Ahi romaentei.”✡
66 En avong koanek, meatin keil houlu alokoveini ka armusiltei mun. 67 Navong Iesu les meatin keil enek amul uva rani, viles les meatin teindan elu (12) onen ka vis keil vit, “?Ka mukave en kami? ?Kami emun mihelokovein inau?”
68 Ka Saemon Pita vit kesi vit, “?Asuv, munak mehelokoveinuk, meheha ven isei mun? Veni keik kos kokur selusien koa san moulien ten lisenges.✡ 69 Ka komai meling demkatien onomai enuk ka melei kilea keke keik kovi Mesaea, Meatin Votut onen Ahi.”✡
70 Ka Iesu viteni min keil vit, “Inau varei narie lat kami koa mivi teindan elu (12) keke mivousil inau. Ka avaseini, tai en kami vi Temat.” 71 Iesu mul vit usil Sudas, natin Saemon Eskariot. Veni avaseini Sudas vi tai en meatin teindan elu (12) onen, kei hemaen Iesu heha en hen vativieh keil onen.✡
✡ 6:1 Mat 14:13-21; Mak 6:30-44; Luk 9:10-17 ✡ 6:2 Mat 4:25; 8:1; 12:15; 19:2; 20:29; Mak 5:24; Luk 9:11; Sion 2:23; 6:14 ✡ 6:3 Mat 5:1; 24:3; Mak 3:13; Luk 22:39 ✡ 6:4 Luk 22:1; Sion 2:13; 11:55 * 6:7 Selusien kati teni vit, “200 denarie,” koa suval 200,000 vatu. Iesu ral min meatin keil onen arkurtei mani koa vamukonek. ✡ 6:8 Mat 4:18; 10:2; Mak 1:16; Luk 6:14; Sion 1:40 ✡ 6:9 Sion 21:9,13 ✡ 6:14 Dut 18:15,18; Umen 3:22; 7:37 ✡ 6:15 Sion 18:36; Mat 14:23; 15:29; Mak 6:46; Luk 6:12 ✡ 6:15 Mat 14:22-33; Mak 6:45-52 † 6:20 Vahesa selusien enek vahit, “Inau NAVI,” koa vi ‘Iahova,’ isen kati onen Ahi (Eks 3:14). ✡ 6:20 Mat 14:27 ✡ 6:23 Sion 6:11 ✡ 6:26 Sion 6:11-12 ✡ 6:27 Sion 4:14; 6:50,51,54,58 ✡ 6:31 Eks 16:15; Nam 11:7-9; Neh 9:15; Sion 6:49,58; Sam 105:40 ✡ 6:33 Sion 6:41,51 ✡ 6:34 Sion 4:15; Mat 6:11; Luk 11:3 ✡ 6:35 Sion 6:48,51,58; 4:14 ✡ 6:36 Sion 20:31 ✡ 6:37 Sion 17:2,7,24; Mat 11:28 ✡ 6:38 Mat 26:39; Mak 14:36; Luk 22:42; Sion 4:34; 5:30 ✡ 6:39 Sion 6:44,54; 10:28,29; 11:24; 17:12; 18:9 ✡ 6:41 Sion 6:33,35,51,58 ✡ 6:42 Mat 13:55; Mak 6:3; Luk 4:22 ✡ 6:44 Sion 6:65; 6:39,40,54; 11:24 ✡ 6:45 1Tes 4:9 ✡ 6:46 Sion 1:18 ✡ 6:47 Sion 3:15,16,36 ✡ 6:48 Sion 6:35,41,51,58 ✡ 6:49 Sion 6:31,58 ✡ 6:50 Sion 6:33,58 ✡ 6:54 Sion 6:39,40,44; 11:24 ‡ 6:56 Aneite ten selusien enek vi meatin koa mai kur anatin en Iesu. ✡ 6:56 Sion 15:5; 1Sion 3:24 ✡ 6:62 Umen 1:9-11 ✡ 6:63 2Kor 3:6 ✡ 6:64 Sion 13:11 ✡ 6:65 Sion 6:44 ✡ 6:68 Sion 6:63 ✡ 6:69 Mak 1:24; Luk 4:34 ✡ 6:71 Sion 12:4