11
Matien onen Lasaros
1 Meatin tai mul en meteimal ten out Betani, isen Lasaros. Kei mesai houlu. Ahin elu emun lumul en meteimal enek, isealu Meri ka Marata koa luvi ahinali.✡ 2 (Meri vi ahinen Lasaros koa mesai, ka hehi kei koa, hervitei tuetin, hetahin senta heha en alen Asuv ka houul moteini en hilin.✡) 3 Ahinen Lasaros keilu lusan selusien va min Iesu koa vit, “Asuv, kei koa envatien onom mul ien mesai houlu.”✡
4 Navong Iesu raengoni, vit, “Keite ten mesaien koanek hervitei matien. Koanik mul kur out vahati lat isen Ahi keke meatin keil ilei kilea hetetamenien onen Natnali.”✡ 5 Ka avaseini envatien onen Iesu mul en Marata, Meri ka Lasaros marite, 6 navong kur longlongien keke Lasaros mesai mukok, ro enges en out koa mul ien avong elu eris.
7 Evus, Iesu viteni min meatin keil onen vit, “Reheha ris ven Lasaros keitel en provins ten out Sudea.”
8 Ka meatin keil onen avisi avit, “Tiser, rovitei tuetin, Siu keil en out enek asak visi avov vinik. ?Ka keik em vati kovaha ris?”✡
9 Iesu viteni vit, “En avong tai, meneai mul ritin haoa teindan elu (12). Ka koakeil amual en meneai asakras avasavoi, veni meneai enek mul sakin keil alei kilea tounah vasi.✡ 10 Ka koakeil amual en mankoli ten vongien amusavoi, veni meneai tovuol en keil.”
11 Evus, Iesu vit risi vit, “Tuer eli Lasaros matil usae. Ka inau niha ka nisisil eni hemea.”✡
12 Sakini, meatin keil onen aviteni avit, “Asuv, munak kei matil usae, kei mul moul ka helonge hetahos eris.” 13 Keil amundemi keke Iesu mul selusien usil matilien onen Lasaros, ka mul vit usil matien onen varei.
14 Sakini, Iesu vit leini min keil vit, “Lasaros mat tuai. 15 Ka nasi inau keke narrotei vatal min keil en avong enek, veni koanek hekataun kami keke mihekur anatin imok enau. Rovaha veni.”
16 Sakini, Tomas, koa avise en Maeh, viteni min keil vit, “Ir vasi reheha keke rehemat vituai hetal mini.”✡
Iesu mumon Lasaros moul eris ran matien veni vi vatte ten moulien
17 Navong Iesu rokol meteimal ten out Betani, kei votini keke aling teiai onen Lasaros en valengeihat tatetahinien avong ehat tuai. 18 Betani rovitei soutin ran out Serusalem, vi kilomita etel (3 km) enges.✡ 19 Sakini, Siu keil houlu umai keke avatie lat enmahisien one min Marata ka Meri ven matien onen tuealu. 20 Navong Marata kur longlongien keke Iesu mul mai, kei eva vahisu mini. Ka Meri ro nges teim. 21 Navong Marata les Iesu, viteni mini vit, “Asuv, vahit keik kovato ekok, tuak onak varmattei.✡ 22 Ka nakilea keke kosa ekek, Ahi hesani minuk asa koa kovisi veni.”
23 Iesu viteni mini vit, “Tumali hemoul eris ran matien.”
24 Marata vit kesi vit, “Nakilea keke kei hemoul ris ran matien en keite ten tounah vasi.”✡
25 Iesu viteni mini vit, “Inau navi vatte ten mearisien ka navi vatte ten moulien. Koakeil akur anatin enau, avaseini umat, keil imea ris ran matien ka imoul. 26 Ka koakeil amoul semau ka akur anatin enau, keil irmattei en avong etai. ?Mukave? ?Kokur anatin en koanik?”✡
27 Kei vit kesi vit, “Asuv, nakur anatin eni keke keik kovi Mesaea, Natin Ahi, koa kei vat kati keke hesani hemita en out netan.”✡
28 Navong Marata selus ral min Iesu evus, va ris teim ka vise suain tunahin Meri. Kur seh eni ka viteni mini vit, “Tiser mai ekonek ka mul visuk.” 29 Navong Meri longe mukok, mea kalah ka va hae keke vahisu vatal mini. 30-31 Navong koakeil amul amurang ral mini alesi mukave mea kalah, keil amusili. Amundemi kei mul va en valengeihat tatetahinien keke vatang en out enek.
Iesu rosin Meri en out koa Marata visu mini koa mul hae en meteimal ten out Betani.✡ 32 Navong Meri rokol out koa Iesu mul ien, lesi ka retengeiril vesesal ven alen Iesu ka murang vit, “!O Asuv, vahit kovato ekok, tuak onak varmattei!”✡
33 Navong Iesu lesi mul murang mukok, ka lesi mukave meatin keil koa aro ral mini emun amul amurang, longe tisa ka tin mis. 34 Kei vis keil vit, “?Mirahini en out kave?”
Avit kesi avit, “Asuv, amai lesi.”
35 Navong uva, simeten Iesu motmot.✡ 36 Ka koakeil alesi aviteni avit, “Milesi. En vat tunali mok.”✡
37 Ka tei en keil aviteni avit, “Kei sakin meatin koa meten var mai lele eris. ?Vensa varei sakras vasak revi Lasaros keke varmattei?”✡
38 Navong arokol valengeihat tatetahinien, Iesu longe tisa eris. Lesi keke arein mari ahat tai ring koe metareh ten valengeihat enek.✡ 39 Sakini, Iesu viteni vit, “Altei lat ahat vaha.”
Marata, ahinen meatin koa mat, vit kesi vit, “Asuv, vite vo tuai veni emat avong ehat tuai.”
40 Ka Iesu viteni mini vit, “Naviteni tuai minuk keke kiles keihoen onen Ahi munak kikur anatin eni.”
41 Sakini, meatin keil arei lat ahat eva. Evus, Iesu lele vina nesa ka vit, “Tata, namasmasuk veni komul kolong inau. 42 Nakilea keke lisenges komul kolong inau, ka navit lein selusien koanek ven meatin keil ekek, vasakin keil ikur anatin eni keke kosan inau numai.”✡
43 Navong viten selusien enek evus, Iesu viso keih vit, “!Lasaros, amai hae!” 44 Ka meatin koa mat mea mai hae. Mavuli kaliko tatetahinien keil amul veah apar kat aven vasi, hen ka alen ka veinan emun. Sakini, Iesu viteni min keil vit, “Alleh lat kaliko rani ka mihemaeni hemaluv heha.”✡
45 Navong Siu keil koa amusil Meri ales asa koa Iesu mumoni, keil akur anatin eni.✡ 46 Ka tei en keil uva ven Farasi keil, ka avit meseini min keil asa koa Iesu mumoni. 47 Sakini, Farasi keil ka asuv keil onen pris keil avise ruain Kaonsel one. Navong alah ruai, avis keil eris avit, “?Rehoumon sa varei hetal min Iesu? Kei mules mumon merikel keil houlu. 48 Munak reheles rehemaeni hel houm hemukonek, meatin vasi keil ikur anatin eni ka isak visi keke umoni hemai hehi asuv houlu one. !Hemukonek, me-Rom keil imai ka u lin Eim Votut orer, ka u vinvini meatin vasi keil en kantri orer ten out Isrel!”
49 Tai en Kaonsel, isen Kaiafas. Kei vi asuv houlu onen pris keil ten sua koanek. Ka navong long selusien onen koakeil ten Kaonsel, viteni min keil vit, “!Kami mireingeingen tounah!✡ 50 Hetahos imok munak meatin hetas hemat en usite onen meatin keil, helin munak rehemaen me-Rom keil imai u vini me-Isrel vasi keil.” 51 Kaiafas rovitentei selusien koanik en rendemien onen enges. Ka, en umen onen suval asuv houlu onen pris keil ten sua koanek, kei vit luvati keke Iesu hemat hehinat me-Isrel vasi keil. 52 Ka vit luvati emun keke Iesu hemat en usite onen koakeil vasi avi onen Ahi koa amul en kantri savsav keil keke helah ruain keil vasi imai ihi vangi meatin hetas.✡ 53 Sakini, en hati avong enek va, hetetamen keil onen Siu keil amumon lingkatien tai keke u vini Iesu.✡
54 Sakini Iesu romualtei mun en mesai en meten Siu keil. Lokovein out enek ka eva en meteimal tai, isen Efrem, koa mul vesesal en out volvol. Ka ro ekonek ral min meatin onen keil avong vahis.✡
55 Anien ten Mul Laui mai vesesal, ka Siu keil houlu aka en out savsav keil koa mul seh, ka amul avina en out Serusalem. Amul uva keke avoumon sakien keil koa vasakin keil avato mau keke akilea avoumon tounah ten ale enek.✡ 56 Ka meatin keil amul alekat Iesu. Navong alah ruai en teahu ten Eim Votut, avis retai en keil avit, “?Mimundem sa? ?Iesu hemai en ale koanek, vuo hermaitei?”✡ 57 Aviteni mukok veni asuv keil onen pris keil ka Farasi keil ameng kati keke meatin tai koa kilea out kave koa Iesu mul ien hemai hehit meseini min keil keke akilea avaha avahuli kati.
✡ 11:1 Luk 10:38-39 ✡ 11:2 Sion 12:3 ✡ 11:3 Sion 11:36 ✡ 11:4 Sion 9:3 ✡ 11:8 Sion 8:59; 10:31 ✡ 11:9 Sion 9:4-5; 12:35 ✡ 11:11 Mat 9:24; 27:52; Mak 5:39; Luk 8:52; Umen 7:60; 1Kor 11:30 ✡ 11:16 Mak 14:31; Rom 6:8 ✡ 11:18 Mat 21:17 ✡ 11:21 Sion 11:32 ✡ 11:24 Dan 12:2; Sion 5:28-29; 6:39-40; Umen 24:15 ✡ 11:26 Sion 8:51 ✡ 11:27 Sion 6:69; Mat 16:16; Sion 6:14 ✡ 11:30-31 Sion 11:20 ✡ 11:32 Sion 11:21 ✡ 11:35 Luk 19:41 ✡ 11:36 Sion 11:3 ✡ 11:37 Sion 9:6 ✡ 11:38 Mat 27:60; Mak 15:46; Luk 23:53; 24:2; Sion 20:1 ✡ 11:42 Sion 12:30; 6:29; 17:8,21 ✡ 11:44 Sion 20:6-7 ✡ 11:45 Luk 16:31; Sion 2:23; 7:31; 8:30; 10:42; 12:11,42 ✡ 11:49 Sion 18:14 ✡ 11:52 Sion 10:16; 17:21 ✡ 11:53 Mat 14:5; Sion 5:18; 7:1,25; 8:37,40 ✡ 11:54 Sion 7:1; 2:12; 3:22 ✡ 11:55 Sion 2:13; 6:4; 2Kron 30:17 ✡ 11:56 Sion 7:11